text: Weekend med blandet vintervejr
  15 december 2017 kl. 08.13
  Weekenden byder på en blanding af regn- og snebyger, en frostklar nat og gode solchancer på søndag. 
  Snebyger falder i vest over gradvist lunere weekend, der sluttes af med tør og solrig søndag.
  Efter en kold og isglat fredag morgen, så kan vi senere fredag få solen at se i glimt. Fredag aften kan der falde lidt sne.
  Natten til lørdag bliver en frostklar en af slagsen i det meste af landet, hvor temperaturen vil falde til omkring fem graders frost. 
  Det bliver optakten til en lørdag, hvor vestjyderne kan se frem til mere sne. 
  - Lørdag vil byde på byger ved Vestkysten, og de vil falde som sne. De øvrige dele af landet vil få lidt eller nogen sol, og dagtemperaturen når op omkring fem graders varme, siger Trine Pedersen, vagthavende meteorolog ved Danmarks Meteorologiske Institut (DMI), fredag morgen til Ritzau.
  Og solen får lov til at spille en dominerende rolle på tredje adventssøndag, hvor temperaturen kan nå op på seks graders varme. Søndag drejer vinden om i vest og sydvest, og der er god mulighed for, at det bliver en dag med en del sol, og det bliver stort set tørt.
  